La conferinţa internaţională (CEE Freight Conference) desfăşurată cu ocazia Zilei Transportatorilor Maghiari, Boglárka Illés a subliniat că este esenţial ca transportul rutier şi feroviar în Europa Centrală să fie mai facile şi mai rapide, ceea ce este un obiectiv prioritar şi pentru guvernul ungar.
„Atunci când vorbim despre dezvoltări care au loc în zonele din apropierea frontierelor din regiune, guvernul trebuie să ţină cont nu numai de aspectele economice, ci şi de aspectele politicilor naţionale”, a adăugat secretarul de stat. Este important să ajungem cu drumurile de mare viteză până la graniţă, şi să creştem numărul şi capacitatea noilor puncte de trecere a frontierei, a mai spus Boglárka Illés.
Politicianul maghiar a spus că un obiectiv prioritar al Ungariei este dezvoltarea conectivităţii pentru a se asigura că graniţele şi distanţele nu devin un obstacol în calea circulaţiei mărfurilor şi persoanelor, iar acesta va fi un domeniu important şi în timpul preşedinţiei ungare a UE. Illés a adăugat că unul dintre obiectivele guvernului maghiar este să îmbunătăţească conexiunile de trafic nord-sud în Europa Centrală, pe lângă cele vest-est. „Guvernul Ungariei priveşte linia de cale ferată Budapesta-Belgrad ca fiind un model în cadrul acestui proiect”, a explicat secretarul de stat.
Oficialul ungar a relatat că din 2010 încoace, pe tronsonul de frontieră dintre Ungaria şi Slovacia au fost deschise 18 noi legături, astfel că acum sunt disponibile 40 de puncte de trecere a frontierei. Illés a adăugat că au fost încheiate acorduri privind deschiderea de noi puncte de trecere a frontierei şi cu Ucraina, între Nagyhódos şi Velyka Palad, partea juridică fiind deja pregătită.
Guvernul ungar este încrezător că România va deveni, în curând, membră cu drepturi depline a Spaţiului Schengen, iar de îndată ce acest lucru se va realiza, cele 10 puncte de trecere a frontierei care au fost deja construite, dar care în prezent sunt deschise doar temporar, vor deveni puncte permanente de trecere a frontierei. Cea de-a treia conexiune de mare viteză dintre cele două ţări, autostrada M49 care duce la Satu Mare, este de aşteptat să fie finalizată până în 2026; în plus, sunt în curs de desfăşurare discuţiile între experţi cu privire la crearea unei a patra conexiuni de mare viteză, care ar însemna ca în viitor autostrada M44 să o ia spre Salonta, a adăugat Boglárka Illés.
Secretarul de stat a vorbit şi despre faptul că guvernul maghiar doreşte să extindă capacitatea de trecere a frontierei şi în sud, la graniţa cu Serbia. S-a luat decizia ca pe lângă dezvoltarea punctelor de trecere a frontierei existente să fie efectuate pregătiri şi pentru înfiinţarea unora noi, pe şosele de mare viteză, a adăugat politicianul.
Illés Boglárka a spus: din partea Ungariei a fost un pas remarcabil că în toamna anului 2021 a fost prima ţară care a inaugurat întreaga lungime a tronsonului intern din coridorul de transport Via Carpatia; odată finalizat, acesta va conecta regiunea Mării Baltice, a Mării Egee şi a Mării Negre cu zonele interioare ale Europei Centrale, prin şapte ţări.
Secretarul de stat a declarat că obiectivul clar al guvernului este ca Ungaria să devină un jucător major în traficul continental de mărfuri dintre Asia şi Europa. Acestui scop îi servesc şi dezvoltările feroviare, prin intermediul cărora am dori nu numai să creştem ponderea traficului feroviar de marfă, ci chiar să o dublăm până în 2050, a adăugat secretarul de stat.